โบกี้ไลอ้อน

**ณิชชาฎา วีระสุทธิมาศ** (ชื่อเกิด: **อัญชิสา นิ่มอาสน์**; เกิด 3 มิถุนายน พ.ศ. 2537) หรือชื่อในวงการคือ **โบกี้ไลอ้อน** () เป็นนักร้อง นักแต่งเพลง และโปรดิวเซอร์เพลงชาวไทย เธอเริ่มเป็นที่รู้จักจากการเข้าประกวดร้องเพลงในรายการ *[[เดอะวอยซ์ไทยแลนด์]]* ฤดูกาลที่ 4 ในปี 2558 จากนั้นมีผลงานร้องเพลงประกอบละครและออกซิงเกิล "เอาเลย (Whatever)" ด้วยตนเองในปี 2560 เพลงดังกล่าวนำไปสู่การเซ็นสัญญากับค่ายวอท เดอะ ดัก และออกซิงเกิลผ่านสังกัดเป็นครั้งแรกชื่อ "ใครอีกคน" ในปีเดียวกัน

โบกี้ไลอ้อนเริ่มมีชื่อเสียงในปลายปี 2562 หลังจากออกซิงเกิล "ลงใจ" ซึ่งทำให้เธอได้รับการเสนอชื่อเข้าชิงรางวัลจูกซ์ไทยแลนด์มิวสิกอะวอดส์ สาขาเพลงแห่งปี จากนั้นเธอออกอัลบั้มชุดแรก *[[ไลออนฮาร์ต]]* วางจำหน่ายในเดือนกันยายน 2563 

โบกี้ไลอ้อนได้รับรางวัลคมชัดลึก อวอร์ด, ไนน์เอ็นเตอร์เทน อวอร์ดส์ และสีสันอะวอร์ดส์อย่างละหนึ่งครั้ง

## ชีวิตช่วงแรก
โบกี้ไลอ้อน มีนามเดิมว่า อัญชิสา นิ่มอาสน์ แต่ภายหลังเปลี่ยนเป็น พิชญ์สินี และณิชชาฎา วีระสุทธิมาศ ตามลำดับ เกิดเมื่อวันที่ 3 มิถุนายน พ.ศ. 2537 ที่จังหวัดนนทบุรี มีชื่อเล่นในวัยเด็กว่า "วุ้นเส้น" ก่อนจะเปลี่ยนเป็น "โบ" ในภายหลัง โบกี้ไลอ้อนมีพี่สาวหนึ่งคนชื่อ ว่าน วันวาน มีอาชีพเป็นนักร้องเช่นกัน บิดามารดาของเธอแยกทางกันตั้งแต่เธอยังเด็ก โดยโบกี้ไลอ้อนอาศัยอยู่กับมารดาซึ่งทำงานเป็นผู้รับจ้างทั่วไป เธอเข้าเรียนที่โรงเรียนในละแวกนั้น ก่อนย้ายเข้าเรียนในระดับมัธยมศึกษาที่โรงเรียนสตรีวิทยา สายวิทย์-คณิต

โบกี้ไลอ้อนเริ่มสนใจดนตรีตั้งแต่เด็ก เนื่องจากมารดาชื่นชอบการร้องเพลง ซึ่งต่อมาแนะนำให้เธอเรียนที่วิทยาลัยดุริยางคศิลป์ มหาวิทยาลัยมหิดล หลักสูตรเตรียมอุดมดนตรี ในช่วงเวลานี้ เธอกับเพื่อนได้รวมกลุ่มก่อตั้งวงดนตรีชื่อ สคิปปิท (Skipit) วงนี้เคยเข้าแข่งขันบนเวทีฮอตเวฟมิวสิกอวอร์ดส์ในปี 2554 และโบกี้ไลอ้อนได้รับรางวัลนักร้องยอดเยี่ยมจากเวทีดังกล่าว ต่อมาเธอเปิดช่องยูทูบเป็นของตนเอง ภายใต้บัญชีชื่อ *Bowky Lion* โดยวิดีโอเน้นการคัฟเวอร์เพลงจากศิลปินต่าง ๆ ที่ชื่นชอบ ภายหลังเข้าสู่วงการบันเทิง โบกี้ไลอ้อนสำเร็จการศึกษาระดับปริญญาตรี เอกดนตรีสมัยนิยม จากวิทยาลัยดังกล่าวในปี 2560

เมื่ออายุ 21 ปี โบกี้ไลอ้อนและพี่สาวของเธอเข้าประกวดร้องเพลงในรายการ *[[เดอะวอยซ์ไทยแลนด์]]* ฤดูกาลที่ 4 แต่ตกรอบ 16 คนสุดท้าย จากนั้นเธอก็กลับไปคัฟเวอร์เพลงดังเดิม และได้รับเลือกให้ร้องเพลงประกอบละครหลายเรื่อง เช่น เพลง "ใจร้าย"  ประกอบละครเรื่อง *[[แรงตะวัน]]* (2559) และ "ถ้าฉันรัก" ประกอบละครเรื่อง *[[บาปรักทะเลฝัน]]* (2560)

## การทำงาน
โบกี้ไลอ้อนเขียนและผลิตเพลง "เอาเลย (Whatever)" ด้วยตนเองขณะเรียนอยู่ที่วิทยาลัยดุริยางคศิลป์ มหาวิทยาลัยมหิดล โดยไม่ได้ตั้งใจจะนำมาเผยแพร่ ท้ายที่สุด เธอเผยแพร่ออกเป็นซิงเกิลพร้อมกับมิวสิกวิดีโอที่ทำด้วยตนเองในปี 2560 เพลงดังกล่าวเป็นที่เข้าตาของต่อพงศ์ จันทบุบผา ผู้บริหารค่ายวอท เดอะ ดัก จนเธอได้เซ็นสัญญา และออกซิงเกิลแรกกับสังกัด "ใครอีกคน" เมื่อวันที่ 31 สิงหาคม 2560 โดยเขียนและผลิตร่วมกับเดอะทอยส์ และออกซิงเกิลตามมาอีกหลายเพลงได้แก่ เพลง "แขนซ้าย", "คนไข้", "ค.ควาย" และ "คือราย"

ในเดือนพฤศจิกายน 2562 เพลง "ลงใจ" ออกเป็นซิงเกิลที่หกและยังรวมอยู่ในอัลบั้มชุดแรกของเธอ *[[ไลออนฮาร์ต]]* (2563) กลายเป็นเพลงที่ประสบความสำเร็จและติดอันดับ 4 ในรายชื่อ "เพลงที่มียอดสตรีมสูงสุดบนสปอติฟายของประเทศไทย" ประจำปี 2563 รวมถึงได้รับการเสนอชื่อเข้าชิงรางวัลจูกซ์ไทยแลนด์มิวสิกอะวอดส์ สาขาเพลงแห่งปี

อัลบั้มชุดแรกของโบกี้ไลอ้อนชื่อ *ไลออนฮาร์ต* วางจำหน่ายในเดือนกันยายน 2563 ได้รับการตอบรับอย่างดีจากนิตยสาร *[[อะเดย์]]* โบกี้ไลอ้อนยังได้รับรางวัลคมชัดลึก อวอร์ด สาขาศิลปินหญิงเดี่ยวยอดเยี่ยม และรางวัลสีสันอะวอร์ดส์ สาขาศิลปินหน้าใหม่ยอดเยี่ยม เธอยังได้เข้าชิงรางวัลเดอะกีตาร์แม็กอะวอดส์สาขาอัลบั้มยอดเยี่ยมและศิลปินหญิงยอดเยี่ยมแห่งปีด้วย 

ในเดือนมิถุนายน 2565 โบกี้ไลอ้อนได้ก่อตั้งค่ายเพลงของตัวเองภายใต้สังกัดวอท เดอะ ดักในชื่อ มูนฟลาวเวอร์ โดยมี เนติ ศรีสงคราม เป็นศิลปินคนแรกในสังกัดดังกล่าว จากนั้นเธอออกเพลง "วาดไว้" ในเดือนกรกฎาคม พ.ศ. 2565 ขึ้นถึงอันดับหนึ่งบนชาร์ต''บิลบอร์ด'' เพลงไทย ปีถัดมา เธอได้พากย์เสียงเป็นแอเรียล ฉบับภาษาไทย ในภาพยนตร์เรื่อง *[[เงือกน้อยผจญภัย (ภาพยนตร์ พ.ศ. 2566)|เงือกน้อยผจญภัย]]*

ในเดือนพฤศจิกายน 2567 โบกี้ไลอ้อนออกอัลบั้มชุดที่สอง *[[เชอร์รี (อัลบั้ม)|เชอร์รี]]* ปีถัดมา เธอได้เข้าร่วมแข่งขันในรายการ *[[The Mask Soulmate หน้ากากคู่แท้]]* ในนามหน้ากากโทสะโมหะ ร่วมกับเจฟ ซาเตอร์ และได้รับตำแหน่งชนะเลิศ

## ชีวิตส่วนตัว
โบกี้ไลอ้อนมีปัญหาเกี่ยวกับสุขภาพ เธอได้รับการวินิจฉัยว่าเป็นโรคซึมเศร้าและโรควิตกกังวล ในเดือนพฤศจิกายน 2564 โบกี้ไลอ้อนกล่าวกับนิตยสาร *[[เดอะคลาวด์]]* ว่าเธอไม่ได้มีความคิดที่จะฆ่าตัวตายและได้เข้ารับการบำบัดพื้นฐานแล้ว

## ผลงานเพลง
### สตูดิโออัลบั้ม

### ซิงเกิล

### เพลงอื่น ๆ ที่ติดชาร์ต

## ผลงานการแสดง
### ภาพยนตร์

### โทรทัศน์

## คอนเสิร์ต
### คอนเสิร์ตเดี่ยว
* Chang Cold Brew Cool Club presents BOWKYLION LANTA CONCERT (2566) วันที่ 18 กุมภาพันธ์ พ.ศ. 2566 ณ ธันเดอร์โดม เมืองทองธานี

* KARAWA Concert (2569) วันที่ 7 มีนาคม 2569 ณ อิมแพ็ค อารีน่า เมืองทองธานี

### คอนเสิร์ตร่วมกับศิลปินอื่น
* 4 Queens Concert (2566) ร่วมกับ อิ้งค์ วรันธร, วี วิโอเลต และ ส้ม มารี วันที่ 7 ตุลาคม 2566 ณ IMPACT Challenger Hall 1
* Move On Concert จนโคจรมาเจอกัน ร่วมกับ อิ้งค์ วรันธร, วี วิโอเลต และ ส้ม มารี  วันที่ 28 มิถุนายน 2568 ณ  UOB LIVE
* THE SHOWCASE FESTIVAL BY POL HUIPRASERT (2569) ร่วมกับ  JEFF SATUR, NONT TANONT, THE TOYS, VIOLETTE WAUTIER และ 4EVE วันที่ 25 เมษายน 2568 ณ อิมแพ็ค อารีน่า เมืองทองธานี

## รางวัลและการเสนอชื่อ

## อ้างอิง

## แหล่งข้อมูลอื่น

* 
* 
* 

หมวดหมู่:ยูทูบเบอร์ชาวไทย
หมวดหมู่:บุคคลจากวิทยาลัยดุริยางคศิลป์ มหาวิทยาลัยมหิดล
หมวดหมู่:นักร้องนักแต่งเพลงหญิงชาวไทย
หมวดหมู่:พุทธศาสนิกชนชาวไทย
หมวดหมู่:บุคคลจากจังหวัดนนทบุรี
หมวดหมู่:นักร้องทีป็อป
ณิชชาฎา วีระสุทธิมาศ